Aarbeiboer vermoor: Dogter bring hulde aan pa | Maroela Media
Jeffrey Zetler, eienaar van die bekende Mooiberg-padstal net buite Stellenbosch, is op sy vrou se verjaarsdag vermoor.
Zetler is Saterdag laatmiddag dood nadat hy verskeie kere met 'n skerp voorwerp in die bors gesteek is in sy kantoor op die Brakelsdal-plaas. Zetler het lone aan sy werkers betaal en was op pad om die groep werkers te vervoer toe hy oorval is.
IOL berig Zetler se vrou, Beverly, het Saterdag verjaar. "Daar is geen woorde wat ooit ons verlies en verplettering kan beskryf nie. Jeff, Pa, jy het soveel aan so baie mense gegee en so 'n verskil gemaak in die lewe van jou gesin, jou Joodse gemeenskap, jou vriende, jou personeel en die hele wêreld," het Nicole Shapiro, een van Zetler se twee dogters, gesê.
"Ons sal nooit jou groot liefde vir jou familie kan beskryf nie en wat jy op jou nederige manier tot ons lewe bygedra het nie. Niks was ooit te veel moeite vir jou nie. Jou warmte, jou positiwiteit, jou krag, jou gemoedelike geaardheid, jou hulpvaardigheid aan almal en die opheffing van almal rondom jou sal vir ewig gemis word. Ons het 'n gapende gat in ons lewe. Rus in vrede, ons liewe Pa – ons is lief vir jou." Zetler word Dinsdag in die Joodse begraafplaas van Stellenbosch begrawe.
Zetler is al vier keer vantevore beroof. Hy is tydens een van die voorvalle in die instapkluis vasgebind.
Die polisie het gesê sake van moord en roof word ondersoek. Daar word gesoek na vier verdagtes en niemand is nog in hegtenis geneem nie.
Baie jammer oor julle verlies en baie sterkte aan die Zetler familie.
Jammer vir julle verlies. Mag die Here ryklik vertroos met die verlies.
wanneer gaan ons pres iets se as n witte vermoor word????? die hele anc het so baie te se as n witte net effens skeef trap komaan pres , wys ons jy is onpartydig
Self beveiliging, self bemagtiging of die land verlaat….
Tragies! Mense ons moet ons self maar beveilig en op die hoede wees. Simpatie en sterkte aan die familie. (Was in Oktober 2017 by Mooiberg Padstal. Aarbeie gepluk en wyn gekoop. Pragtige plek.)